Woede oor 50/50-voorstel kring uitLindiwe Sisulu, minister van toerisme. (Foto: Chantall Presence/ANA) “In ŉ land waar meer as 80% van die bevolking swart en minder as 9% wit is, kan skole nie om die helfte bevolk word nie – tensy die bedoeling is dat party skole oorwegend swart mag wees, maar geen skool oorwegend wit nie.” Só het die Vryheidsfront Plus Woensdag gesê na aanleiding van Lindiwe Sisulu, minister van toerisme, se uitlatings dat skole in Suid-Afrika ŉ 50/50-verhouding van wit en swart leerders moet hê. “Dit wys tot watter mate die ANC tred met die werklikheid verloor,” het dr. Wynand Boshoff, die VF Plus se woordvoerder oor basiese onderwys, gesê. Boshoff meen die eerste vanselfsprekende vraag is hoe Sisulu se wiskunde werk, maar dat daar egter belangriker politieke vrae uit dié uitlatings spruit. Hy het onder meer verwys na Sisulu se opmerking dat Suid-Afrikaners iewers moet begin sê hulle is “een volk”, omdat dít is wat “die Vryheidsmanifes sê”. Volgens Sisulu kan dié doelstelling bereik word as leerders in ŉ soortgelyke omgewing grootword en saam skoolgaan, en indien almal dieselfde voordele geniet. Boshoff sê dit is niks anders as imperialisme nie. “Watter taal sal daardie ‘volk’ praat? Sal al die kinders dieselfde inisiasieskole moet bywoon? Wat sy beskryf, is imperialisme, een van die mees onderdrukkende vorme van transformasie in die geskiedenis. “Sisulu gee stukrag aan die stelling van Gauteng se ANC-voorsitter, Panyaza Lesufi, dat die Wysigingswetsontwerp op Basiese Onderwys (algemeen bekend as die Bela-wetgewing) se doel is om Afrikaanse skole nek om te draai. Dit is juis waarom die VF Plus ŉ ‘Stop Lesufi’-veldtog dryf.” Boshoff sê voorts die party beskou Suid-Afrika as ŉ “gemeenskap van gemeenskappe”. “In só ŉ wyer gemeenskap is dit van kernbelang dat elke samestellende gemeenskap se kultuur gekoester pleks van onderdruk, en gebou pleks van afgebreek word.” ANC is skoolstelsel se ‘doodskoot’ Die DA het Sisulu se uitlatings as “skokkend” beskou en dit gelykgestel aan rasseklassifikasie en -manipulering gedurende die apartheidsera. “Dis ŉ klassieke voorbeeld van die ANC wat ŉ probleem verkeerd diagnoseer en dan boonop die verkeerde medisyne toedien. Weereens probeer die patologiese ANC om ras te gebruik as manier om mense te kategoriseer en behandel – dié keer onskuldige skoolkinders,” het Baxolile Nodada, die DA se woordvoerder oor onderwys, gesê. Hy meen mense soos Sisulu en Lesufi sal nie die toestand van Suid-Afrika se skole en basiese onderwysstelsel kan verbeter of herstel nie. “Inteendeel, hulle sal dit die doodskoot gee.” Die DA sê die enigste manier om die toestand van skole in die land te verbeter, is deur praktiese instellings soos in die party se sespuntplan uiteengesit. Dit sluit in die verwydering van modder- en puttoilette; die bekendstelling van modelle waar goedpresterende skole in vennootskappe met disfunksionele skole tree om gehalteonderrig, leierskap en bestuur te bevorder; om beter toegang tot aanlyn leer en netwerksteun (Wi-Fi) te verseker; opleiding van onderwysers; tweeledige handboeke wat ook in leerders se moedertaal beskikbaar is; en beter monitering en behoud van leerders wat skool voortydig verlaat. “Die DA verwerp die minister se voorstel om rasseklassifikasie op skole af te dwing eerder as om disfunksionele skole te herstel wat die meerderheid van die swart kinders in die land raak.”